Mustad Eiendom

Historie

Industrikonsernet O. Mustad & Søn etablerte seg på Lilleaker i 1875. Selskapet ble en stor produsent innenfor jernvare-sektoren, men også innenfor næringsmiddel blant annet med margarin-produksjon. Rundt 1970-tallet gikk Mustad inn i eiendomsvirksomhet. Det nye administrasjonsbygget som sto ferdig på 1960-tallet rommet 50 % bortleid areal.  Interessen ble stimulert av en gunstig utvikling i eiendomsmarkedet og Mustad satt som eiere av et stort og attraktivt areal i Oslo.
Medlemmer av Mustad-familien var som eiere skeptisk til å bevege seg vekk fra selskapets lange industrielle tradisjoner. I 1985 satte Mustad i gang prosjektet «Vestsiden Senter». Utbyggingspotensialet ble beregnet til 150 000 kvm næringsarealer og 60 000 kvm for lager og parkering. Utbyggingen skulle skje gradvis over flere år.

Nytt selskap

Det lå imidlertid en rekke forutsetninger for videre utvikling som forbedring av infrastruktur og riving/flytting av flere eksisterende boliger. I 1986 ble eiendomsvirksomheten etablert i et nytt selskap, Mustad Eiendomsutvikling A/S. Selskapet satset stort, men fikk lite gjennomslag hos myndighetene pga mangelfull infrastruktur i området. Dette skulle komme til å endre seg da planene om Granfosslinjen med tunnel fra Ringveien til Drammensveien ble vedtatt. Med dette så Mustad muligheten til å få realisert sitt prosjekt, men med forutsetning at det ble bygget lokk over veisystemet. På den måten kunne selskapet beholde et tilsvarende areal som staten ellers ville ekspropriere. Det ble besluttet å bidra til forfinansiering av en slik løsning, slik at gjennomføringen kunne gjøres raskere. 1990-årene ble en byråkratisk runddans rundt spørsmålet om lokk med godkjenning av reguleringsplan og utbygging. 
Parallelt med dette skjedde det store ting med produksjonshallen fra 1960-tallet. Med avviklingen av jernvare-industri på Lilleaker ble det 8000 kvm store lokalet bygget om til kjøpesenter. 7. oktober 1989 kunne CC Vest åpnes. 14 000 mennesker var innom i åpningshelgen og inspirerte utvilsomt til ytterligere satsing og utvidelse. Allerede året etter var senteret utvidet fra 21 til 34 butikker. Senteret ble en stor suksess og midt på 1990-tallet var det med sine 15 000 kvm landets 7. største kjøpesenter og nr to i omsetning pr kvm .

Arbeiderbolig-strid

Den økte satsingen på eiendom skulle komme i konflikt med eksisterende bygningsmasse. Mustad ville sanere de gamle arbeiderboligene som sto igjen på Lilleaker. En av dem, kjent som Gjøvikboligen, ble revet i 1983 visstnok uten forvarsel eller pålagt byråkratisk behandling. Dette vakte en viss harme i de kommunale etater, som sa tvert nei da Mustad ville rive de øvrige tre arbeiderboligene. Den ene av de tre brant imidlertid ned i 1990, så da satt man igjen med to - og disse, de såkalte Øvreboligene, skulle bli gjenstand for harde stridigheter. 
Mens arbeidet med Granfoslinjen nå var i gang, sto arbeiderboligene rett ovenfor som tause vitner fra en svunnen tid med industri og arbeidersamfunn. Kampen om de to siste arbeiderboligene ble hard. Da Mustad sendte oppsigelse til alle beboerne endte det med at to nektet å flytte. Demonteringen av den ene boligen (tanken var at den skulle settes opp et igjen et annet sted på Mustads eiendom) var i gang da riksantikvaren plutselig erklærte bygningene som midlertidig fredet. Mustad fikk mye negativ omtale i media, nøe selskapets ledelse likte svært dårlig. Konfliktene kastet lange skygger inn over utbyggingsprosjektet til Mustad Eiendom, og endte tilslutt med at planene ble revidert. Arbeiderboligene ble i et hvert fall stående, og Mustad har sågar beholdt en av leilighetene som museumsleilighet.  
Samtidig med problemene rundt arbeiderboligene, utviklet Mustad andre deler av sin eiendom. CC Vest ble ytterligere utvidet, og man fikk klarsignal til å bygge ut Lilleakerveien 10 , senere også nr 8. (ferdigstilt 1998 og 1999). Mustad bidro også med  støtte til Lysakerelven Næringsvel i arbeidet med å bygge ut et nytt lokalveinett for å lette adkomsten til eiendommene. Mustad var også sentral i byggingen av gangbrøn som krysser Lysakerelven nord for Fåbro Gård på høyde med Jar skole.
Selskapet har også restaurert de fredete boligene Fåbro Gård og Schlägergården samt utvidet den gamle stasjonsbygningen til trikken på Lilleaker, som nå benyttes av bydel Ullern bl.a. som et aktivitetshus for barn og unge.

Boligsatsing

Det såkalte sør-området vokste i de første 10 årene av 2000 og fremsto etterhvert som et betydelig  kontor- og næringslandskap.  Arbeidet med nord-området gikk svært tregt, og Mustad fikk blant annet problemer med å få aksept for lokket over veisystemet som var en forutsetning for å få til 50 000 kvm boligbebyggelse. Det viste seg blant annet at fundamenteringene som ble lagt ned tidlig på 1990-tallet, ikke var tilstrekkelig dimensjonert for en slik lokk-konstruksjon. Det skulle dermed gå enda nøn år, før man endelig kunne ferdigstille planene om boligbygging i dette området. Pr. 2018 har arbeidet kommet godt i gang og i løpet av 2019/2020 skal 208 leiligheter tas i bruk. 
I april 2013 oppnådde Mustad Eiendom en ny stor milepæl i virksomhetens historie. Selskapet inngikk en avtale med DNB Livsforsikring om kjøp av Granfos Næringspark for 900 millioner kroner. Med dette foreløpig siste oppkjøp har selskapet tatt et stort steg i retning av å bli den ledende bolig- og næringseiendomsutvikler i Lysakerområdet. 
Mustad Eiendom sitter nå på 330 000 kvm næringseiendom fordelt på 37 eiendommer fra Lilleaker i nord til Lysaker i sør. CC Vest har vokst til 54900 kvm med 90 butikker. Selskapet er i ferd med å utvikle det som har fått betegnelsen Lilleakerbyen som skal omfatte næring, service  og boliger - totalt 500 000 kvm.  
Mustad Eiendom har følgende datterselskaper: eiendomsselskapene Granbakken II AS, Fåbroparken AS, Mustadboliger AS og driftsselskapene CC Vest Stormarked AS og Mustad Eiendomsdrift AS.
Mustad Eiendom eier også DNT-hytta Mustadkroken in Oslomarka.
Selskapet var i 2008 eid av Ruth Katharina Mustad Bevreng og hennes barn.